ნიკოლაი კოსტერ-ვალდაუ

**ნიკოლაი კოსტერ ვალდაუ** (დან. Nikolaj Coster-Waldau; დ. 27 ივლისი, 1970, რუდკობინგი, დანია) — დანიელი მსახიობი, პროდიუსერი და სცენარისტი. მისი ყველაზე ცნობილი როლია ჯეიმი ლანისტერი HBO-ს სერიალში, *„სატახტოთა თამაში“*, რომელიც ჯორჯ რეიმონდ რიჩარად მარტინის წიგნების სერიაზეა დაფუძნებული, სახელწოდებით *„ყინულისა და ცეცხლის სიმღერა“*.

ვალდაუ ასრულებს ფილმებში: *„ღამის გუშაგი“* (1994), *„თავებზე მონადირე“* (2011), *„ათასჯერ ღამე მშვიდობისა“* (2013) და სხვ.

## ადრეული ცხოვრება 
კოსტერ-ვალდაუ რუდკობინგში, დანიაში დაიბადა. მას ორი უფროსი ძმა ჰყავს. იგი ტაიბერგში, პატარა სოფელში გაიზარდა. კოსტერ-ვალდაუ 1989 წლიდან 1993 წლამდე დანიის თეატრისა და თანამედროვე ცეკვის ეროვნულ სკოლაში სწავლობდა.

## კარიერა 
კოსტერ-ვალდაუს კინოში სამსახიობო დებიუტი 1994 წელს ჰქონდა ფილმით *„ღამის გუშაგი“* (რეჟ. ოლი ბერნედალი), რომელმაც მას დანიაში პოპულარობა მოუტანა. 

1997 წელს ითამაშა ფილმში *„ინტერესი“* (1997, რეჟ. შონ მათიასი). მასთან ერთად ფილმში კლივ ოუენი, ჯუდ ლოუ და მიკ ჯაგერი მონაწილეობდნენ.
მინი|კოსტერ-ვალდაუ 2011 წელს
2011 წლიდან 2019 წლამდე კოსტერ-ვალდაუ ჯეიმი ლანისტერის როლს თამაშობდა HBO-ს ცნობილ სერიალში *„სატახტოთა თამაში“*, რომელიც რომელიც ჯორჯ რეიმონდ რიჩარად მარტინის წიგნების სერიაზეა დაფუძნებული, სახელწოდებით *„ყინულისა და ცეცხლის სიმღერა“*. ამ როლისთვის მან ათეულობით პრიზი მოიპოვა, მათ შორის არის ემისა და სატურნის ჯილდოები. კოსტერ-ვალდაუ ჯეიმი ლანისტერის შესახებ 2015 წლის ინტერვიუში ამბობს: „...რაც ჯეიმის შესახებ თავიდანვე შემიყვარდა, ის არის, რომ ჭკვიანი და გულწრფელია ყველაფრის მიმართ.“

2011 წელს მან სემ შეფერდთან ერთად ითამაშა ფილმში „*კვრინჩხი*“, რომლის პრემიერაც ტრიბეკას კინოფესტივალზე გაიმართა. იმავე წელს მორტენ ტაილდუმის ფილმში ითამაშა, სახელწოდებით *„თავებზე მონადირე“*. ფილმმა BAFTA მოიპოვა საუკეთესო უცხოურენოვანი ფილმისათვის. 2013 წელს კოსტერ-ვალდაუმ ჯესიკა ჩესტეინთან ერთად საშინელებათა ჟანრის ფილმში ითამაშა, სახელწოდებით *„დედა“* (რეჟ. ენდი მასკეტი). იმავე წელს შეასრულა როლი ერიკ პოპის ფილმში *„ათასჯერ ღამე მშვიდობისა“*, სადაც მასთან ერთად ცნობილი ფრანგი მსახიობი, ჟულიეტ ბინოში თამაშობს. 2014 წელს სიუზან ბაიერის დანიურ თრილერში გამოჩნდა, სახელწოდებით „მეორე შანსი“, სადაც იგი ანდრეასის, პოლიციის ოფიცერის როლს ასრულებს. 2016 წელს ითამაშა ფილმში *„ეგვიპტის ღმერთები“*.

2017 წელს შეასრულა როლი ფილმში *„მცირე დანაშაულები“.*

2019 წელს ითამაშა ბრაიან დე პალმას ფილმში, სახელწოდებით „*დომინო*“. მისი პრემიერა 2019 წლის 31 მარტს გაიმართა. 

2020 წელს გამოვიდა ფილმი „*დუმილი*“ (რეჟ. რობინ პრონტი), რომელშიც მთავარ როლს ნიკოლაი კოსტერ-ვალდაუ ასრულებს. ფილმის შესახებ მსახიობი ინტერვიუში ამბობს: „...ჩემთვის ეს ამბავი მრავალმხრივ ნაცნობი იყო. ისტორია არის კაცზე, რომელსაც არ ასვენებს თავისი წარსული და ადამიანთან სიახლოვე სჭირდება.“

## პირადი ცხოვრება 
1997 წელს კოსტერ-ვალდაუ გრენლანდიელ მსახიობსა და ვოკალისტზე, ნუკაკაზე დაქორწინდა.  ისინი ორ ქალიშვილთან ერთად ლოს-ანჯელესში ცხოვრობენ.

2015 წელს ნიკოლაი კოსტერ-ვალდაუმ თავისი ხუთი საყვარელი ფილმი დაასახელა: *„უკანასკნელი ტანგო პარიზში“* (1972, რეჟ. ბერნარდო ბერტოლუჩი), *„ერთხელ ამერიკაში“* (1984, რეჟ. სერჯო ლეონე), *„ფორს მაჟორი“* (2014, რეჟ. რუბენ ოსტლუნდი), *„ისევ დაუკარი, სემ“* (1972, რეჟ. ჰერბერტ როსი), „*ბერდმენი*“ (2014, რეჟ. ალეხანდრო გონსალეს-ინიარიტუ).
## სქოლიო 
კატეგორია:დანიელი მამაკაცი მსახიობები
კატეგორია:დანიელი კინოპროდიუსერები
კატეგორია:დანიელი სცენარისტები
კატეგორია:დაბადებული 1970
კატეგორია:დაბადებული 27 ივლისი
კატეგორია:XX საუკუნის დანიელი მამაკაცი მსახიობები
კატეგორია:XXI საუკუნის დანიელი მამაკაცი მსახიობები
კატეგორია:მამაკაცი სცენარისტები
კატეგორია:დანიელი მამაკაცი მწერლები
კატეგორია:დანიელი მამაკაცი კინომსახიობები
კატეგორია:დანიელი მამაკაცი ტელემსახიობები
კატეგორია:მსახიობები ანბანის მიხედვით
კატეგორია:ცოცხალი ადამიანები